Όπως αναφέρει ρεπορτάζ του Euro2day, Η ΕΣΣ τονίζει πως είναι ανάγκη να αυξηθούν οι κατώτατοι μισθοί σε τουλάχιστον 10 χώρες της Ευρωπαϊκής Ένωσης, μεταξύ των οποίων και η Ελλάδα, καθώς δεν επαρκούν για την αξιοπρεπή διαβίωση των εργαζόμενων.

Στην Ελλάδα ο κατώτατος μισθός βρίσκεται στο 48% του εθνικού ενδιάμεσου (median) μισθού και θα πρέπει να αυξηθεί κατά 25% προκειμένου να φθάσει στο 60% αυτού. Στην Ισπανία ο κατώτατος μισθός πρέπει να αυξηθεί κατά 62% και στη Γερμανία κατά 28%, ενώ συνολικά σε δέκα χώρες στην ΕΕ ο κατώτατος μισθός είναι κάτω από 50% του εθνικού ενδιάμεσου μισθού.

Δεν είναι βιώσιμος ο κατώτατος μισθός

Η Συνομοσπονδιακή Γραμματέας της ETUC, Έσθερ Λιντς, υπογράμμισε πως οι κυβερνήσεις αρκετών χωρών θα πρέπει να φροντίσουν να φτάσει ο κατώτατος μισθός στο 60% του μεσαίου μισθού, προκειμένου να γίνει βιώσιμος.

«Η ΕΕ πρέπει να θέσει μια προθεσμία για τον καθορισμό των κατώτατων μισθών, ώστε να φτάσει τουλάχιστον το 60% του μεσαίου μισθού και άρα ένα βιώσιμο μισθό. Προφανώς, αυτό δεν μπορεί να γίνει μια μέρα στην άλλη, αλλά ο στόχος πρέπει να τεθεί σε ολόκληρη την ΕΕ. Η αύξηση του κατώτατου μισθού στο 60% του μέσου ή του ενδιάμεσου μισθού σε κάθε χώρα θα μειώσει σημαντικά τη φτώχεια των εργαζομένων και θα οδηγήσει στην οικονομική ανάπτυξη».

Οι τρεις «ταχύτητες» μισθών στην ΕΕ

1η ταχύτητα: Από 1.393 έως 1.923 ευρώ. Πρόκειται για χώρες που θεωρούνται παραδοσιακές ευρωπαϊκές δυνάμεις, όπως είναι το Ηνωμένο Βασίλειο (1.393 ευρώ), τη Γερμανία (1.440 ευρώ), τη Γαλλία (1.467 ευρώ), το Βέλγιο (1.532 ευρώ), την Ολλανδία (1.537 ευρώ), την Ιρλανδία (1.546 ευρώ) και το Λουξεμβούργο (1.923 ευρώ).

2η ταχύτητα: Από 618 έως 791 ευρώ. Πρόκειται για μια δεύτερη ομάδα χωρών που αποτελείται από την Πορτογαλία (618 ευρώ – στοιχεία α’ εξαμήνου 2015), την Ελλάδα (684 ευρώ), την Μάλτα (728 ευρώ), την Ισπανία (764 ευρώ) και την Σλοβενία (791 ευρώ).

3η ταχύτητα: Από 215 έως 430 ευρώ. Η συγκεκριμένη ομάδα χωρών, αφορά κράτη από χώρες της κεντρικής και της ανατολικής Ευρώπης. Ειδικότερα στην κατηγορία αυτή βρίσκονται η Βουλγαρία (215 ευρώ), η Ρουμανία (276 ευρώ), η Ουγγαρία (350 ευρώ), η Τσεχία (365 ευρώ), η Λεττονία (370 ευρώ), η Λιθουανία (380 ευρώ), η Σλοβακία (405 ευρώ), η Κροατία (414 ευρώ), η Πολωνία (417 ευρώ) και η Εσθονία (430 ευρώ).